b'\n_START_ARTICLE_\nTampong\n_START_PARAGRAPH_\nTampong er en sammentullet, oftest pluggformet ball eller rull av gas, vatt, bomull eller annet absorberende materiale som brukes for \xc3\xa5 stoppe bl\xc3\xb8dninger og suge opp v\xc3\xa6ske. Tamponger av ulike typer kan brukes i s\xc3\xa5r og hulrom under kirurgiske operasjoner, under tannlegebehandling eller som en propp i skjeden for \xc3\xa5 samle opp blod og utflod under en menstruasjon .\n_START_SECTION_\nMenstruasjonsbeskyttelse\n_START_PARAGRAPH_\nIstedenfor engangsbind eller tradisjonelle kluter kan jenter og kvinner bruke bomullstamponger som f\xc3\xb8res inn i skjeden n\xc3\xa5r de har menstruasjon. Et annet, nyere alternativ er \xc3\xa5 bruke en myk menskopp, som menstruasjonsbeskyttelse.\n_START_SECTION_\nHistorikk\n_START_PARAGRAPH_\nEnkle tamponger av mer eller mindre mykt og absorberende materiale, fantes allerede i det gamle Egypt og antikken. Moderne tamponger med innf\xc3\xb8ringshylse og tr\xc3\xa5d ble oppfunnet i 1929 og patentert p\xc3\xa5 1930-tallet av  amerikaneren Dr. Earle Haas._NEWLINE_Det finnes flere tampongprodusenter og internasjonale tampongmerker, for eksempel Tampax og Always. Den vanligste tampongtypen har i Norge v\xc3\xa6rt kjent under produktnavnet o.b., dannet av den tyske forkortelsen for ohne Binde, \xc2\xabuten bind\xc2\xbb. Slike tamponger kom i Tyskland fra 1950. O.b. ble produsert i Norge til omkring 2005.\n_START_SECTION_\nBruk\n_START_PARAGRAPH_\nTamponger f\xc3\xb8res inn i skjeden med en finger, men slik at uttrekkingstr\xc3\xa5den er tilgjengelig. Tampongen byttes omtrent hver fjerde time. Den trekkes ut med tr\xc3\xa5den og kastes etter bruk. Under menstruasjonsdagene starter en med tamponger av den minste typen og bytter til st\xc3\xb8rre typer n\xc3\xa5r det blir behov for det. Noen tamponger, for eksempel av merket Tampax, har en innf\xc3\xb8ringshylse som gj\xc3\xb8r det lettere \xc3\xa5 sette tampongen riktig p\xc3\xa5 plass. Andre typer, for eksempel Ellen tamponger som f\xc3\xa5s kj\xc3\xb8pt p\xc3\xa5 norske apotek,  inneholder melkesyrebakterier som skal holde milj\xc3\xb8et i skjeden passe surt._NEWLINE_Feil bruk av tamponger kan i sjeldne tilfeller f\xc3\xb8re til Toksisk sjokksyndrom (TSS), ogs\xc3\xa5 kalt \xc2\xabtampongsyke\xc2\xbb. Dette kan man unng\xc3\xa5 ved \xc3\xa5 bruke menskopp.'